Predkladacia správa

 
Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky ako ústredný orgán štátnej správy pre stratégiu zamestnanosti, koordináciu jej tvorby a politiky trhu práce a pre sociálne poistenie predkladá na rokovanie vlády Slovenskej republiky návrh poslancov Národnej rady Slovenskej republiky Eugena Jurzycu, Jozefa Mikuša a Viliama Novotného na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia dopĺňajú niektoré zákony (tlač 1222).
 
Ministerstvo práce, sociálnych vecí a rodiny Slovenskej republiky k predloženému návrhu zákona uvádza:
 
Všeobecne
 
Deklarovaným účelom poslaneckého návrhu zákona je zavedenie povinnosti Sociálnej poisťovni a Ústrediu práce, sociálnych vecí a rodiny poskytovať štatistické údaje zo svojich informačných systémov Ministerstvu školstva, vedy, výskumu a športu Slovenskej republiky (ďalej len „ministerstvo školstva“) s cieľom zlepšenia informovanosti v oblasti uplatniteľnosti absolventov jednotlivých stredných škôl a vysokých škôl v praxi.  

Návrh zákona má prostredníctvom jednotlivých ustanovení ambíciu umožňovať toky relevantných informácií medzi orgánmi štátnej správy tak, aby sa zabezpečila pravidelná výmena údajov, ktoré sú potrebné na spracúvanie, vyhodnocovanie a publikovanie štatistiky absolventskej miery nezamestnanosti podľa zadaných kritérií s cieľom pravidelne informovať verejnosť o úspešnosti absolventov jednotlivých stredných škôl ako aj vysokých škôl.  

Stanovisko
 
Je nepochybné, že zvyšovanie informovanosti v oblasti uplatniteľnosti absolventov škôl môže viesť k zlepšeniu situácie na trhu práce a v konečnom dôsledku aj k zvyšovaniu ich zamestnateľnosti. Navrhovateľom nemožno uprieť snahu o zlepšenie súčasnej situácie na trhu práce, je však potrebné uviesť nasledujúce pripomienky. 

Podľa predkladateľov návrh zákona reaguje a legislatívne nadväzuje na prehľad absolventskej miery nezamestnanosti jednotlivých vysokých škôl podľa skupín študijných odborov, ktorý pripravilo v roku 2011 ministerstvo školstva s využitím údajov Ústredia práce, sociálnych vecí a rodiny a Ústavu informácií a prognóz v školstve. Zároveň návrh zákona nadväzuje na odporúčania, ktoré boli formulované v rámci výsledkov uvedeného prieskumu a podľa ktorých by bolo prospešné aj v budúcnosti znižovať informačnú nerovnosť na trhoch vzdelávania a práce a pravidelne informovať verejnosť o úspešnosti absolventov jednotlivých vysokých škôl ako aj stredných škôl v praxi.

Zámer predkladateľov vedie k vytvoreniu systému zverejňovania štatistky nezamestnanosti absolventov stredných škôl a vysokých škôl, nie je však zrejmé, akým spôsobom majú údaje poskytované Sociálnou poisťovňou napomôcť štatistickému zisťovaniu v oblasti absolventskej miery nezamestnanosti. Sociálna poisťovňa neeviduje nezamestnané fyzické osoby, ani zárobkovo činné osoby, ktorým nevzniklo povinné sociálne poistenie. Možno usudzovať, že pre štatistické údaje v oblasti absolventskej miery nezamestnanosti sú podľa predkladateľov relevantné aj údaje o poberateľoch dávok sociálneho poistenia, resp. o poistencoch štátu. Predložený návrh zákona nešpecifikuje rozsah a druh štatistických údajov, ktoré by mali byť poskytované, preto sa možno len domnievať, že vo vzťahu k údajom poskytovaným Sociálnou poisťovňou mal predkladateľ na mysli údaje potrebné na zabezpečenie mapovania zárobkovej činnosti absolventov stredných škôl a vysokých škôl. V tomto ohľade odporúčame predkladateľom zvážiť možnosť získavania údajov od Finančného riaditeľstva Slovenskej republiky týkajúcich sa daňovníkov dane z príjmov. Údajová základňa totiž, na rozdiel od Sociálnej poisťovne, obsahuje aj údaje o zárobkovej činnosti samostatne zárobkovo činných osôb aj ak im nevzniklo povinné sociálne poistenie a o zárobkovej činnosti daňovníkov v zahraničí. 

Pokiaľ ide o rozšírenie povinnosti ministerstva školstva poskytovať údaje z centrálneho registra študentov (čl. II) a z centrálneho registra detí, žiakov a poslucháčov (čl. III) aj Ústrediu práce, sociálnych vecí a rodiny uvádzame, že už podľa súčasného stavu ministerstvo školstva poskytuje údaje z centrálneho registra detí, žiakov a poslucháčov orgánom štátnej správy, ktorým Ústredie práce, sociálnych vecí a rodiny nepochybne je. Zároveň podľa § 67 ods. 8 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov Ústav informácií a prognóz školstva (od 1. januára 2014 Centrum vedecko- -technických informácií Slovenskej republiky) poskytuje Ústrediu práce, sociálnych vecí a rodiny osobné údaje o absolventoch stredných škôl a vysokých škôl v rozsahu ustanovenom v prílohe č. 1 písm. F (ide o údaje o žiakovi alebo študentovi, o škole, začatí a skončení štúdia, forme štúdia, dosiahnutom stupni vzdelania, študijnom odbore, druhu štúdia a pod.). Možno teda konštatovať, že už podľa súčasnej právnej úpravy má Ústredie práce, sociálnych vecí a rodiny k dispozícii relevantné údaje na vypracovanie štatistických údajov týkajúcich sa absolventskej miery nezamestnanosti.

Na zabezpečenie proklamovaného zámeru vytvoriť systém zverejňovania štatistky nezamestnanosti absolventov stredných škôl a vysokých škôl sú podľa nášho názoru relevantnými iba údaje vychádzajúce z miery evidovanej nezamestnanosti. Vo vzťahu k poskytovaniu týchto údajov uvádzame, že Ústrediu práce, sociálnych vecí a rodiny už v súčasnosti vyplýva z § 67 zákona o službách zamestnanosti poskytovať z informačného systému štatistické informácie účely orgánom štátnej správy. Z tohto pohľadu sa navrhovaná právna úprava v čl. IV javí ako nadbytočná. 

Zároveň uvádzame, že podľa § 12 písm. w) zákona o službách zamestnanosti do pôsobnosti Ústredia práce, sociálnych vecí a rodiny patrí zverejňovať najmenej raz za mesiac štatistické informácie o stave, vývoji a štruktúre nezamestnanosti. V spojitosti s § 67 ods. 13 zákona o službách zamestnanosti, podľa ktorého Ústredie práce, sociálnych vecí a rodiny zverejňuje štatistické informácie o nezamestnanosti v súlade s metodickými pokynmi, ktoré vydá ministerstvo, máme za to, že nič nebráni tomu, aby súčasťou štatistických informácií o nezamestnanosti zverejňovaných Ústredím práce, sociálnych vecí a rodiny boli aj údaje o absolventskej miere nezamestnanosti podľa požadovaných kritérií. Tieto štatistické údaje sa tak stanú prístupné pre všetkých (aj pre, ale nie len pre ministerstvo školstva). Okrem toho ústredie práce už v súčasnosti dva krát do roka zverejňuje na svojom webovom sídle osobitnú štatistiku o počte a štruktúre uchádzačov o zamestnanie – absolventov škôl.

Návrh zákona má aj legislatívno-technické nedostatky, je potrebné 
-	doplniť úvodnú vetu v čl. I, III a IV o novely účinné od 1. januára 2015,
-	v čl. I v poznámke pod čiarou k odkazu 92aaa slová „§ 157 ods. 7“ nahradiť slovami „§ 157 ods. 3“,
-	vypustiť čl. III,
-	v čl. IV v § 7a ods. 3 a 4 vypustiť slová „práce, sociálnych vecí a rodiny“ vzhľadom na legislatívnu skratku zavedenú v § 4 ods. 1 zákona č. 453/2003 Z. z.,
-	v čl. IV v § 7a ods. 3 a 4 slová „ministerstvu školstva“ nahradiť slovami „Ministerstvu školstva, vedy, výskumu a športu Slovenskej republiky“,
-	v čl. IV v poznámke pod čiarou k odkazu 4aa slová „§ 73 ods. 6“ nahradiť slovami „§ 73 ods. 3 a 4“,
-	v čl. IV v poznámke pod čiarou k odkazu 4ab slová „§ 157 ods. 7“ nahradiť slovami „§ 157 ods. 3“,
-	v čl. IV odkaz 4aa označiť ako odkaz 5b a odkaz 4ab označiť ako odkaz 5c a následne primerane preznačiť poznámky pod čiarou k týmto odkazom.

Ministerstvo práce, sociálnych vecí a rodiny Slovenskej republiky prerokovalo svoje stanovisko k návrhu zákona v pripomienkovom  konaní uskutočnenom od 22. decembra 2014 do 5. januára 2015 prostredníctvom portálu právnych predpisov s ministerstvami a Úradom vlády Slovenskej republiky. 

Ministerstvo financií Slovenskej republiky upozornilo na to, že materiál bude mať vzhľadom na navrhované zavedenie výmeny údajov, ktorá má medzi príslušnými orgánmi, t.j. Sociálnou poisťovňou, Ministerstvom školstva, vedy, výskumu a športu SR a Ústredím práce, sociálnych vecí a rodiny, prebiehať elektronicky, vplyv na informatizáciu spoločnosti, pretože sa navrhuje zaviesť, resp. rozšíriť e-služba s úrovňou 2.

Podľa názoru ministerstva školstva poslanecký návrh neprináša efektívnejšie riešenie výmeny a vyhodnocovania údajov pre naplnenie deklarovaného účelu. Ministerstvo školstva v súčasnosti pripravuje analýzu potrebných údajov o absolventoch stredných škôl a vysokých škôl, ktoré rozšíria rozsah údajov spracúvaných v centrálnom registri detí, žiakov a poslucháčov a centrálnom registri študentov vysokých škôl. Zároveň je potrebné spresniť okruh subjektov, ktorým sa budú údaje poskytovať, a definovať subjekty štátnej správy a záujmovej samosprávy, ktoré disponujú aktuálnymi a presnými údajmi o absolventoch škôl. Na základe výsledkov analýzy bude predložený komplexný návrh legislatívnej úpravy školského zákona a zákona o vysokých školách, aby výmena, spracúvanie a vyhodnocovanie údajov pre účely štatistiky uplatnenia absolventov škôl na trhu práce boli v súlade s osobitnými predpismi (zákon o ochrane osobných údajov a pod.). 

Záver
 
Na základe vyššie uvedených dôvodov Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť nesúhlas s predloženým návrhom poslancov Národnej rady Slovenskej republiky Eugena Jurzycu, Jozefa Mikuša a Viliama Novotného na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia dopĺňajú niektoré zákony (tlač 1222).